b"\n_START_ARTICLE_\nEdifici al carrer Vigatans, 4\n_START_SECTION_\nDescripci\xc3\xb3\n_START_PARAGRAPH_\nL'edifici d'habitatges al carrer Vigatans, 4 \xc3\xa9s un casal del segle XVI situat al districte de Ciutat Vella. \xc3\x89s una construcci\xc3\xb3 entre mitgeres que afronta la fa\xc3\xa7ana principal al carrer Vigatans i la posterior al carrer G\xc3\xadriti. Consta de planta baixa, principal i tres pisos. T\xc3\xa9 una planta rectangular articulada al voltant d'un pati amb dimensions suficients com per incloure l'escala oberta d'acc\xc3\xa9s a la planta noble._NEWLINE_La fa\xc3\xa7ana principal t\xc3\xa9 una composici\xc3\xb3 d'obertures for\xc3\xa7a regular amb poques excepcions. Aquesta composici\xc3\xb3 es veu truncada per l'aparici\xc3\xb3, durant una reforma del segle XX, de les restes d'una galeria d'arcs de mig punt a l'al\xc3\xa7ada del primitiu darrer pis. Aquestes restes s'han reconstitu\xc3\xaft o completat i actualment trobem quatre arcs, dos d'ells tapiats i un petit volad\xc3\xads de teula \xc3\xa0rab que testimonia que aquesta havia estat l'\xc3\xbaltima planta de l'edifici original._NEWLINE_Presenta una planta baixa amb obertures rectangulars i llindes de fusta excepte l'entrada principal amb un arc de mig punt adovellat. Sobre aquesta base de l'edifici s'aixequen els pisos d'al\xc3\xa7ades similars amb balcons sense volada, excepte els del principal que ressalten pel treball de ferro que abra\xc3\xa7a la llosana i les rajoles de sota. En aquest nivell podem trobar dues forn\xc3\xadcules; la de l'esquerra cont\xc3\xa9 un plaf\xc3\xb3 de cer\xc3\xa0mica amb la Mare de D\xc3\xa9u i presenta restes d'una finestra rom\xc3\xa0nica, la de la dreta cont\xc3\xa9 un text al\xc2\xb7lusiu a la restauraci\xc3\xb3 de 1966._NEWLINE_La fa\xc3\xa7ana secundaria no t\xc3\xa9 balcons i malgrat presentar uns esgrafiats del s:XVIII, li manca la sobrietat que mostra la fa\xc3\xa7ana principal. El carrer G\xc3\xadriti \xc3\xa9s un carrer molt estret i sense perspectiva._NEWLINE_La teulada \xc3\xa9s plana amb terrat. El per\xc3\xadmetre del coronament es soluciona amb un ampit d'obra i cornisa de pedra amb un senzill motllurat._NEWLINE_A l'interior destaca el pati abans referit on s'ubica l'escala de pedra a cel obert que accedeix exclusivament al principal. Aquesta escala aboca a un passad\xc3\xads volat sobre el pati que dona acc\xc3\xa9s a les diverses portes d'aquest nivell. \xc3\x89s remarcable el sistema de suport d'aquest passad\xc3\xads amb voltes rebaixades recolzades als murs perimetrals del pati. En aquests murs apareixen obertures d'estil diferent; entrant al fons trobem dues obertures juntes, que recorden els arcs d'un claustre g\xc3\xb2tic. Aquestes possiblement no siguin originals d'aquest lloc donada la seva gran al\xc3\xa7ada que no correspon als forjats de l'edifici ni estan centrades en el pany de mur. A la dreta, sobre l'escala trobem una finestra d'estil barroc. A l'esquerra apareix un altre de renaixentista i a l'esquena una d'estil popular amb emmarcament de pedra sense decoracions._NEWLINE_La resta de plantes fins a arribar al cinqu\xc3\xa8 nivell disposen de finestres o balcons sense volar cap al pati._NEWLINE_En relaci\xc3\xb3 d'elements decoratius cal destacar la finestra barroca amb motllures cl\xc3\xa0ssiques acompanyades de elements florals i la presencia de fins a catorze figures entre bustos, bucranis i \xc3\xa0ngels. Tamb\xc3\xa9 \xc3\xa9s remarcable el treball de forja de ferro dels balcons del principal en la seva fa\xc3\xa7ana principal._NEWLINE_L'edifici pertany a la corrent arquitect\xc3\xb2nica del segle XVI amb tipologia arquitect\xc3\xb2nica d'edifici pati d'origen g\xc3\xb2tic.\n_START_SECTION_\nHist\xc3\xb2ria\n_START_PARAGRAPH_\nJosep Masriera, aleshores propietari de la finca, va sol\xc2\xb7licitar perm\xc3\xads per a realitzar obres de reforma (addici\xc3\xb3 d'un quart pis) l'any 1864, sota la direcci\xc3\xb3 Gabriel Rovira tot i que el pl\xc3\xa0nol est\xc3\xa0 firmat per Francesc Batlle Felip ( Estudi hist\xc3\xb2ric / 2001 / Documentaci\xc3\xb3 /  Preventiva / Francesc Caball\xc3\xa9 / Reinald Gonz\xc3\xa0lez / N\xc3\xbaria Nolasco - Veclus, S.L. / Rehabilitaci\xc3\xb3 / Foment Ciutat Vella, S.A./ Barcelona)."